
				 	   Maalis - huhtikuu 2024

Tervehdys Jälkkäristä!


Maalis-huhtikuun aikana on kädentaidoissa loihdittu mm. joutsenille siivet, käyttäen lasten omia kämmeniä malleina, taikataikinasta muotoiltu mitä ihanimpia taideteoksia, unohtamatta pääsiäisaskartelua. Lapset ovat myös keksineet omia kivoja askarteluja.

Jälkkärissä mahdollistetaan lapsille omaa vapaata leikkiaikaa, pelaamme lautapelejä, pidämme tarinatuokioita ja lapset ovat tykänneet tehdä majoja.

Jalkapallon pelaaminen ulkona on ollut edelleen lasten suuressa suosiossa. Kevätauringon sulattaessa lumia pihamaalta, alta paljastuu hiekkalaatikko, keinut, kiipeilytelineet ja karuselli antaen uusia leikkimahdollisuuksia ulkoillessa.

Liikuntasalissa olemme olleet kaksi kertaa viikossa. Maanantaisin ohjaajat suunnittelevat liikuntatuokion lasten toiveiden pohjalta ja perjantaisin lapset saavat itse vuorostaan suunnitella ja ohjata leikkejä toisilleen pienissä ryhmissä. Perjantaisin olemme lopettaneet salivuoron pieneen rentoutushetkeen makoilemalla patjoilla, hämärtämällä valaistusta ja kuuntelemalla rauhallista musiikkia.

Kokkikerhossa maaliskuussa valmistui herkulliset muffinssit ja huhtikuussa pääsiäisleivonnainen.
Jälkkärissä on vaihtelevasti joko keskiviikkoisin tai torstaisin puukäsitöitä, jonka vetäjänä toimii koulunkäynninohjaaja. 

Vietämme jälkkärin ja Verttien yhteisiä vappupirskeitä tiistaina 30.4.2024 klo. 14.00–15.30 välisenä aikana. Ohjelmassa on mm. kasvomaalausta, salissa diskoilua, musiikkiluokassa katsomme elokuvaa. Jälkkäri tarjoaa lapsille popparia ja mehua.
Lapset saavat halutessaan pukeutua vappuun sopiviin asusteisiin/naamareihin.

Vaikka kevätaurinko jo lämmittää mukavasti, niin pukeudumme vielä kuitenkin ulkovaatteisiin ja muistamme pipot ja hanskat. Varavaatteet kulkeutuvat kätevästi repussa.


Kevätterveisin   
Keltinmäen Jälkkärin väki

